Pravin Gordhan weer aangestel as minister van finansiesPravin Gordhan is Sondag weer aangestel as minister van finansies. Pres. Jacob Zuma het in ‘n verklaring aangekondig dat hy ná talle voorleggings besluit het om die aanstelling van David van Rooyen as minister van finansies te herroep. Van Rooyen sal by Gordhan oorneem as die minister van samewerkende regering en tradisionele sake. Gordhan het vanaf 2009 tot 2014 as minister van finansies gedien. Zuma het wyd kritiek ontlok nadat hy Woensdag die minister van finansies, Nhlanhla Nene, in die pad gesteek het. Verskeie politieke partye en instansies het hul menings uitgespreek oor die redes vir Zuma se besluit met sommige wat dit as Zuma se grootste fout nog tydens sy presidentskap beskryf het. Nadat Nene in die pad gesteek is, het die rand afwaarts getuimel totdat dit Vrydag ŉ rekordlaagtepunt van R16 teen die Amerikaanse dollar gehaal het.